DA Den Europæiske Unions Tidende CE 78/103

(2004/C 78 E/0103)

SKRIFTLIG FORESPØRGSEL E-2320/03

af Christoph Konrad (PPE-DE) til Kommissionen

(14. juli 2003)

Om: Førstehjælp på ulykkessteder

Europa-Kommissionen har for nylig henledt opmærksomheden på det store antal trafikofre i EU's medlemsstater og fremlagt et omfattende handlingsprogram for trafiksikkerhed. I den forbindelse vedtog Kommissionen den 20. juni 2003 et direktivforslag, som fra juli 2004 skal gøre sikkerhedsseler i alle nyindregistrerede køretøjer obligatorisk.

Dette giver anledning til en række spørgsmål:

1. Ville situationen, efter de oplysninger Kommissionen ligger inde med, blive bedre, hvis alle, der ønsker at tage kørekort i Den Europæiske Union, var forpligtet til at gennemføre et kursus i »førstehjælp på ulykkessteder«, således som det er tilfældet i Tyskland og Østrig? Har Kommissionen i bekræftende fald til hensigt inden for en overskuelig fremtid at fremlægge et lovforslag herom?

2. Ville et kvalificeret førstehjælpskursus, således som det f.eks. i Storbritannien tilbydes af St. John Ambulance Brigade til alle, der har kørekort, efter Kommissionens opfattelse forbedre situationen væsentligt? Har Kommissionen i bekræftende fald til hensigt inden for en overskuelig fremtid at fremlægge et lovforslag herom?

3. Mener Kommissionen, at de gældende regler for indholdet af nødhjælpskasser i køretøjer, der er indregistreret i EU's medlemsstater og i de nye medlemsstater, er tilstrækkelige, og mener den, at der sammen med kravet om, at man skal have en sådan nødhjælpskasse i sin bil, også bør være et krav om en minimumsuddannelse i brugen af den? Har Kommissionen i bekræftende fald til hensigt inden for en overskuelig fremtid at fremlægge et lovforslag herom?

Svar afgivet på Kommissionens vegne af Loyola de Palacio

(11. september 2003)

Kommissionen vedtog den 14. september 2000 et direktiv om kørekort, hvormed minimumkravene i forbindelse med køreprøverne blev forhøjet betydeligt. Dette direktiv, som træder i kraft den 1. oktober 2003, berører på flere områder emnet førstehjælp. Således skal alle, der ansøger om kørekort, have kendskab til almene regler for, hvordan føreren skal forholde sig i forbindelse med færdselsulykker (afmærke ulykkesstedet og alarmere), og hvad vedkommende i givet fald kan gøre for at hjælpe trafikofre. Der stilles strengere krav til personer, som ansøger om stort kørekort: disse ansøgere skal have kendskab til forholdsregler, der må træffes i ulykkestilfælde, bl.a. evakuering af passagerer og grundlæggende kendskab til førstehjælp.

Kommissionen henleder ligeledes det ærede medlems opmærksomhed på Europa-Parlamentets og Rådets direktiv om grundlæggende kvalifikationskrav og efteruddannelseskrav for førere af visse erhvervskøretøjer (1). Førstehjælp i forbindelse med ulykker er også en del af de grundlæggende kvalifikationskrav og efteruddannelseskrav, og her er kravene strengere end de krav, der skal opfyldes for at få udstedt et kørekort. Vedkommende skal bl.a. kunne evaluere situationen, standse ulykken, tilkalde assistance, hjælpe tilskadekomne, yde førstehjælp, reagere i tilfælde af brand og evakuere passagererne.

Kommissionen er af den opfattelse, at disse to fællesskabsretsakter opfylder behovet, og den har ingen planer om yderligere lovgivning på dette område.

Forpligtelsen til at medbringe en førstehjælpskasse i motorkøretøjer hører under medlemsstaternes kompetence, og dette gælder også krav om, at førere skal følge særlig undervisning. Kommissionen råder ikke over oplysninger, som kunne berettige den til at foreslå fællesskabslovgivning på området. Derimod skønner den, at flere tusinde menneskeliv kunne spares ved hurtigere indsats af redningstjenester på ulykkesstedet. Den undersøger derfor mulighederne for at automatisere redningstjenesternes alarmerings-og interventionskæde. I mellemtiden udgør beslutningen om at give redningstjenesterne oplysninger, som sætter dem i stand til at lokalisere alarmopkald på alarmnummeret »112«, en væsentlig etape (2).

(1) KOM(2003) 296 endelig udg.

(2) Foreskrevet i Europa-Parlamentets og Rådets direktiv 2002/22/EF af 7. marts 2002 om forsyningspligt og brugerrettigheder i forbindelse med elektroniske kommunikationsnet og -tjenester, EUT L 108 af 24.4.2003, som er genstand for Kommissionens henstilling af 25. juli 2003.